અમે કોઈ દિવસ કોઈનું ખોટું કરતા નથી, કોઈની સામે ફરિયાદ કરતા નથી, કોઈની પાસે કઈ માંગતા નથી છતાં અમારી તકલીફોનો પાર નથી, અમને કોઈ મદદ ના કરે તો વાંધો નહીં, પણ કોઈ અમને નડે જ નહીં તેવા દિવસો ક્યારે આવશે. . . અમિતભાઈ મને તમારી અને તમારા જેવા નેતાઓ ઉપર બસ આ જ ગુસ્સો આવે છે, અમે તમારી ઓફિસમાં કયારે કોઈ માગણી લઈ આવ્યા નથી, અમારે સબસીડી જોઈતી નથી, અમારે એનએ કરાવી નથી, એફએસઆઈ વધારવી નથી, અમારે એનવાયરમેન્ટ કલીયરન્સ જોઈતુ નથી અમારે તમારી પાસે કઈ જ જોતુ નથી, બસ અમને મહેનત કરવા દો  કારણ અમારા પેટને ખબર નથી કે તમે શહેરમાં આવી રહ્યા છો તે તો સવાર સાંજ રોટલા માગે છે, હવે તો વિજ્ઞાને ખુબ પ્રગતી કરી છે, તમને ખબર હોય તો દિલ્હીથી આવતા અમારી જેવા લારીવાળાઓ માટે ભુખ જ લાગે નહીં તેવી કોઈ દવા લેતા આવજો પછી ચાર દિવસ નહીં ચાલીસ દિવસ ધંધા બંધ રાખીશું.